
VENERABILES FRATRES SALUTEM ET AROSTOLICAM BENEDIOTIONEM.' 


Qo Apostolici muneris: ratio a Nobis postulabat, jam inde a Pontificatus Nostri 
principio, Litteris encyclicis ad vos datis, Venerabiles Fratres, indicare haud praetermisi- 
mus lethiferam pestem, quae per artus intimos humanae“ societatis serpit, eamque in ex- 
tremum discrimen adducit: simul etiam remedia efficacissima demonstravimus, quibus ad 
salutem revocari, et gravissima quae impendent pericula possit evadere. Sed ea quae tunc 
deploravimus mala usque adeo brevi inereverunt, ut rursus ad vos verba convertere co- 
gamur, Propheta velut auribus Nostris insonante: Clama ne cesses, exalta quasi tubà wo- 
cem tuam (1). Nullo autem negotio intelligitis, Venerabiles Fratres, Nos de illa hominum 
secta loqui, qui diversis ac pene barbaris nominibus Socialistae, Communistae vel Nihili- 
stae appellantur, quique per universum orbem diffusi, et iniquo inter se foedere arctissime 
colligati, non amplius ab occultorum conventuum tenebris praesidium : quaerunt, sed palam 

fidenterque in lucem prodeuntes, quod jampridem inieruot consilium cujuslibet civilis so- 
cietatis fundamenta convellendi, perficere adnituntur. Ili nimirum sunt, qui, prout divina 
testantur eloquia, carnem quidem  maculant, dominationem  spernunt, majestatem autem 
blasphemant (1). Nihil, quod humanis divinisque legibus ad vitae incolumitatem et decus 
sapienter decretum est, intactum vel integrum relinquunt. Sublimioribus potestatibus, qui- 
bus, Apostolo monente, omnem animam decet esse subjectam, quaeque a Deo jus impe- 
randi mutuantur, obedientiam detrectant, et perfectam omnium hominum in juribus et offi- 
ciis praedicant aequalitatem. — Naturalem viri ac mulieris unionem, gentibus vel barbaris 
sacram, dehonestant; ejusque vinculum, quo domestica societas principaliter continetur, in- 
firmant aut etiam libidini permittunt. — Praesentium tandem bonorum illecti cupiditate, 
quae radix est omnium malorum et quam quidam appelentes erraverunt a fide, (2) jus 
proprietatis naturali lege sancitum impugnant; et per immane facinus, cum omnium ho- 
minum necessitatibus consulere et desideriis satisfacere videantur, quidquid aut legitimae 
hereditatis titulo, aut ingenii manuumque labore, aut victus parsimonia adquisitum est, 
rapere et commune habere contendunt. Atque haec quidem opinionum portenta in eorum 
conventibus publicant, libellis persuadent, ephemeridum nube in vulgus spargunt. Ex quo 
verenda Regum majestas et imperium tantam seditiosae plebis subiit invidiam, ut nefarii 
proditores, omnis freni impatientes, non semel, brevi temporis intervallo, in ipsos regno- 
rum Principes, impio ausu, arma converterint. 

Haec autem perfidorum hominum audacia, quae civili consortio graviores in dies rui- 
nas minitatur, et omnium animos sollicita trepidatione percellit, causam et originem ab 
iis venenatis doctrinis repetit, quae superioribus temporibus tamquam vitiosa semina me- 
dios inter populos diffusae, tam pestiferos suo tempore fructus dederunt. Probe enim no- 
stis, Vonerabiles Fratres, infensissimum bellum, quod in catholicam fidem inde a saeculo 
decimo sexto a Novatoribus commotum est, et quam maxime in dies hucusque invaluit, 
eo tendere ut, omni revelatione submota et quolibet supernaturali ordine subverso, solius 
rationis inventis, seu potius deliramentis, aditus pateret. Ejusmodi error, qui perperam a 
ratione sibi nomen usurpat, cum excellendi appetentiam naturaliter homini insertam pelliciat 
et acuat, omnisque generis cupiditatibus laxet habenas, sponte sua non modo plurimorum homi.» 
num mentes, sed civilem etiam societatem latissime pervasit. Hine nova quadam impietate, ipsis 
vel ethnicis inaudita, respublicae constitutae sunt, nulla Dei et ordinis ab eo praestituti habita ra- 
tione: publicam auetoritatem nec principium, nec majestatem, nec vim imperandi a Deo sumere 
dictitatum est, sed potius a populi multitudine; quae ab omni divina sanctione solutam se aestimans, 
iis solummodo legibus subesse passa est, quas ipsa ad libitum tulisset, — Supernaturali- 
bus fidei veritatibus, tamquum rationi inimicis, impugnatis et rejectis, ipse humani gene- 
ris Auctor ac Redemptor a studiorum Universitatibus, Lyceis et Gymnasiis, atque ab 
omni publica humanae vitae consuetudine sensim et paulatim exulare cogitur. — Futurae 
tandem aeternaeque vitae praemiis ac poenis oblivioni traditis, felicitatis ardens deside- 


— (1) Jud. Epis. v. 8, 
(2) I Tim. VI, 10. 

rium intra praesentis temporis spatium definitum est. — Hisce doctrinis longe lateque 
disseminatis, hac tanta cogitandi agendique licentia ubique parta, mirum non est quod 
infimae sortis homines, pauperculae domus vel officinae pertaesi, in aedes et fortunas 
ditiorum involare discupiant; mirum non est quod nulla jam publicae privataeque vitae 
transquillitas consistat, et ad extremam perniciem humanum genus jam pene devenerit, 

Supremi autem Ecclesiae Pastores, quibus dominici gregis ab hostium insidiis tutandi 
munus incumbit, mature periculum avertere et fidelium saluti consulere studuerunt, Ut 
enim primum confari coeperunt clandestinae societates, quarum sinu errorum, quos memo- 
ravimus, semina jam tum fovebantur, Romani Pontifices Clemens XII. et Benedictus XIV. 
impia sectarum consilia detegere et de pernicie, quae latenter instrueretur, totius orbis 
fideles admonere non praetermiserunt. Postquam vero ab iis, qui philosophorum nomine 
gloriabantur, effrenis quaedam libertas homini attributa est, et jus novum, ut ajunt, con- 
tra naturalem divinamque legem confingi et sanciri coeptum est, fel. mem. Pius Papa VI 
statim iniquam earum doctrinarum indolem et falsitatem publicis documentis ostendit; 
simulque apostolica providentia ruinas praedixit, ad quas plebs misere decepta raperetur. 
— Sed cum nihilominus nulla efficaci ratione cautum fuerit ne prava earum dogmata 
magis iu dies populis persuaderentur, neve in publica regnorum scita evaderent, Pius PP. 
VII. et Leo PP. XII. occultas sectas anathemate damnarunt, atque iterum de periculo, 
quod ab illis impendebat, societatem admonuerunt. — Omnibus denique manifestum est 
quibus gravissimis verbis et quanta animi firmitate ac constantia gloriosus Decessor No- 
ster Pius IX. f. m., sive allocutionibus habitis, sive Litteris encyclicis ad totius orbis 
Episcopos datis, tum contra iniqua sectarum jam conamina, tum nominatim contra jam ex 
ipsis erumpentem Socialismi pestem dimicaverit. 

Dolendum autem est eos, quibus communis boni cura demandata est, impiorum ho- 
minum fraudibus circumventos et minis perterritos in Ecclesiam semper suspicioso vel e- 
tiam iniquo animo fuisse, non intelligentes sectarum conatus in irritum cessuros, si ca- 
tholicae Ecclesiae doctrina, Romanorumque Pontificum auctoritas, et penes principes et 
penes populos, debito semper in honore mansisset. Ecclesia namque Dei vivi, quae columna 
est et firmamentum veritatis, (1) eas doctrinas et praecepta tradit, quibus societatis in- 
columitati et quieti apprime prospicitur, et nefasta Socialismi propago radicitus evellitur. 

Quamquam enimvero Socialistae ipso Evangelio abutentes, ad male cautos facilius 
decipiendos, illud ad suam sententiam detorquere consueverint, tamen tanta est inter eo- 
rum prava dogmata et purissimam Christi doctrinam dissensio, ut nulla major existat: Quae 
enim participatio justitiae cum  iniquitale? aut quae societas lucis ad tenebras? (2) Ii 
profecto dictitare non desinunt, ut innuimus, omnes homines esse inter se natura aequa- 
les, ideoque contendunt nec majestati honorem ac reverentiam, nec legibus, nisi forte ab 
ipsis ad placitum sancitis, obedientiam deberi. — Contra vero, ex Evangelicis documentis, 
ea est hominum aequalitas, ut omnes eamdem naturam sortiti, ad eamdem filiorum Dei 


(1) I. Tim. III, 15. 
(2) IL Cor. VI, 14. 


a 4942 


celsissimam dignitatem vocentur, simulque ut uno eodemque fine omnibus praestituto, sine 
guli secundum eamdem legem judicandi sint, poenas aut mercedem pro merito consecuturi. 
Inaequalitas tamen juris et potestatis ab ipso naturae Auctore dimanat, ex quo omnis 
paternitas in caelis e! in terra nominatur, (1) Principum autem et subditorum animi 
mutuis officiis et juribus, secundum catholicam doctrinam ac praecepta, ita devinciuntur, 
ut et imperandi tempereturlibido, et obedientiae ratio facilis, firma et nobilissima efficiatur. 

Sane Ecclesia subjectae multitudini Apostolicum praeceptum jugiter inculcat: Non 
est potestas misi .a Deo; quae aulem sunt, a Deo ordinata aunt, ltaque qui resistit pote- 
stati, Dei ordinationi resistit: qui autem resistunt ipsi sibi damnationem acquirunt. At- 
que iterum necessitate subditos esse jubet mom solum propter iram, sed etiam propter 
conscientiam; et omnibus debita reddere, cuż tributum tributum, cui vectigal vectigal, cui 
timorem timorem, cui honorem honorem. (2) Siquidem qui creavit et gubernat omnia, 
provida sua sapientia disposuit, ut infima per media, media per summa ad suos quaeque 
fines perveniant. Sicut igitur in ipso regno caelesti Angelorum choros voluit esse dis- 
tinctos aliosque aliis subjectos; sicut etiam in Ecclesia varios instituit ordinum gradus, 
Officiorumque diversitatem, ut non omnes essent Apostoli, non omnes Doctores, non omnes 
Pastores; (3) ita etiam constituit in civili societate plures esse ordines, dignitate, juribus, 
potestate diversos; quo scilicet civitas, quemadmodum Ecclesia, unum esset corpus, multa 
membra complectens, alia aliis nobiliora, sed cuncta sibi invicem necessaria et de com- 
muni bono sollicita. 

At vero ut populorum rectores potestate sibi concessa in aedificationem et non in 
destructionem utantur, Eccelesia Christi opportunissime monet etiam Principibus supremi 
judicis severitatem imminere; et divinae Sapientiae verba usurpans, Dei nomine omnibus 
inclamat: Praebete aures vos qui continetis multitudines et placetis vobis in turbis natio- 
num; quoniam data a Domino potestas vobis et virtus ab Altissimo, qui interrogabit ope- 
ra westra et cogitationes scrutabitur... Quoniam judicium durissimum his qui praesunt 
fiel... Non enim subirahet personam cuiusquam Deus, mec verebilur magnitudinem cujus- 
quam; quoniam pusillum et magnum ipse fecil, et aequaliter cura est illi de omnibus. 
F'orlioribus autem fortior instat cruciatio. (4) Si tamen quandoque contingat temere et 
ultra modum publicam a Principibus potestatem exerceri, catholicae Ecclesiae doctrina in 
eos insurgere proprio marte non sinit, ne ordinis tranquillitas magis magisque turbetur, 
neve societas majus exinde detrimentum capiat. Cumque res eo devenerit ut nulla alia 
spes salutis affulgeat, docet christianae patientiae meritis et instantibus ad Deum precibus 
remedium esse maturandum. — Quod si legislatorum ac principum placita aliquid sanci- 
verint aut jusserint quod divinae aut naturali legi repugnet, christiani nominis dignitas 
et officium atque Apostolica sententia suadent obediendum esse magis Deo quam hominibus (5). 
— (1) Ad Eph. III, 15. 

(2) Rom. XIII. 
(3) 1 Cor. XII. 
(4) Sap. VI. 

(5) Aet. V, 29. 


Salutarem porro Ecclesiae virtutem, quae ín civilis societatis ordinatissimum regimen 
et conservationem redundat, ipsa etiam domestica societas, quae omnis civitatis et regni 
principium est, necessario sentit et experitur. Nostis enim, Venerabiles Fratres, rectam 
hujus societatis rationem, secundum naturalis juris necessitatem, in indissolubili viri 
ac mulieris unione primo inniti, e£ mutuis parentes inter et filios, dominos ac servos 
officiis juribusque compleri. Nostis etiam per Socialismi placita eam pene dissolvi; 
siquidem firmitate amissa, quae ex religioso conjugio in ipsam  refunditur, necesse 
est ipsam patris in prolem potestatem, et prolis erga genitores officia maxime relaxari. 
Contra vero honorabile in omnibus connubium (1), quod in ipso mundi exordio ad hu- 
manam speciem propagandam et conservandam Deus ipse instituit et inseparabile decrevit, 
firmius etiam et sanctius Ecclesia docet evasisse per Christum, qui Sacramenti ei contu- 
lit dignitatem, et suae cum Ecclesia unionis formam voluit referre. Quapropter, Apostolo 
monente (2), sicut Christus caput est Ecclesiae, ita vir caput est mulieris; et quemad- 
modum Ecclesia subjecta est Christo, qui eam castissimo perpetuoque amore complectitur, 
ita et mulieres viris suis decet esse subjectas, ab ipsis vicissim fideli constantique affectu 
diligendas; — Similiter patriae atque herilis potestatis ita Ecclesia rationem modera- 
tur, ut ad filios ac famulos in officio continendos valeat, nec tamen praeter modum 
exerescat. Secundum namque catholica documenta, in parentes et dominos caelestis Patris 
ac Domini dimanat auctoritas; quae idcirco ab ipso non solum originem ac vim sumit, sed 
etiam naturam et indolem necesse est mutuetur. Hinc liberos Apostolus hortatur obedire 
parentibus suis in Domino, et honorare patrem suum et matrem suam, quod est manda- 
ium primum in promissione (3). Parentibus autem mandat: Et vos, patres, nolite ad 
iracundiam provocara filios vestros, sed educate illos in disciplina et correptione Domini 
(4). Rursus autem servis ac dominis per eumdem Apostolum divinum praeceptum propo- 
nitur, ut illi quidem obediant dominis carnalibus sicut Christo . . . cum bona voluntate 
servientes sicut Domino: isti autem remiltant minas, scientes quia omnium Dominus est 
in caelis et personarum acceptio non est apud Deum (5). — Quae quidem omnia si se- 
cundum divinae voluntatis placitum diligenter a singulis, ad quos pertinet, servarentur, 
quaelibet -profecto familia caelestis domus imaginem quandam praeseferret, et praeclara 
exinde beneficia parta, non intra domesticos tantum parietes sese continerent, sed in ipsas 
respublicas uberrime dimanarent. 

Publicae autem ac domesticae tranquillitati catholica sapientia, naturalis divinaeque 
legis praeceptis suffulta, consultissime providit etiam per ea quae sentit ac docet de jure 
dominii et partitione bonorum quae ad vitae necessitatem et utilitatem sunt comparata. 
Cum enim Socialistae jus proprietatis tamquam humanum inventum, naturali hominum 
aequalitati repugnans traducant, et communionem bonorum affectantes, pauperiem haud 
aequo animo esse perferendam, et ditiorum possessiones ac jura impune violari posse ar- 


(1) Hebr. XII. 

(2) Ad Eph. V. 

(3) Ad Eph. VI, 1-2. 
(4) Ibid, v. 4. 

(9) Ibid, vv, 5, 6, 7. 

bitrentur; Ecclesia multo satius et utilius inaequalitatem inter homines, corporis ingeniique 
viribus naturaliter diversos, etiam in bonis possidendis agnoscit, et jus proprietatis ac do- 
minii, ab ipsa natura profectum, intactum cuilibet et inviolatum esse jubet: novit enim 
furtum ac rapinam a Deo, omnis juris auctore ac vindice, ita fuisse prohibita, ut aliena 
vel concupiscere non liceat, furesque et raptores, non secus ac adulteri et idololatrae, a 
caelesti regno excludantur. — Nec tamen idcirco pauperum curam negligit, aut ipsorum 
necessitatibus consulere pia mater praetermittit: quin imo materno illos complectens affec- 
tu, et probe noscens eos gerere ipsius, Christi personam, qui sibi praestitum beneficium 
putat, quod vel in minimum pauperem a quopiam fuerit collatum, magno illos habet in 
honore: omni qua potest ope sublevat: domos atque hospitia iis excipiendis, alendis et 
curandis ubique terrarum curat erigenda, eaque in suam recipit tutelam. Gravissimo divi- 
tes urget praecepto, ut quod superest pauperibus tribuant; eosque divino terret judicio, 
quo, nisi egenorum inopiae succurrant, aeternis sint suppliciis mulctandi. Tandem paupe- 
rum animos maxime recreat ac solatur, sive exemplum Christi obiiciens, qui cum esset 
dives propter mos egenus factus est; (1) sive ejusdem verba recolens, quibus pauperes 
beatos edixit et aeternae beatitudinis praemia sperare jussit. — Quis autem non videat 
optimam hanc esse vetustissimi inter pauperes et divites dissidii componendi rationem ? 
Sicut enim ipsa rerum factorumque evidentia demonstrat, ea ratione rejecta aut postha- 
bita, alterutrum contingat necesse est, ut vel maxima humani generis pars in turpissimam 
mancipiorum conditionem relabatur, quae diu penes ethnicos obtinuit; aut humana socie- 
tas continuis sit agitanda motibus, rapinis ac latrociniis funestanda, prout recentibus etiam 


temporibus contigisse dolemus. 

Quae cum ita sint, Venerabiles Fratres, Nos, quibus modo totius Ecclesiae regimen 
incumbit, sicut a Pontificatus exordiis populis ac Principibus dira tempestate jactatis por- 
tum commonstravimus quo se tutissime reciperent; ita nunc extremo, quod instat, periculo 
commoti Apostolicam vocem ad eos rursus attollimus; eosque per propriam ipsorum ac 
reipublicae salutem iterum iterumque precamur, obtestantes, ut Ecclesiam, de publica re- 
gnorum prosperitate tam egregie meritam, magistram recipiant et audiant; planeque sen- 
tiant, rationes regni et religionis ita esse conjunctas, ut quantum de hac detrahitur, tan- 
tum de subditorum officio et de imperii majestate decedat. Et cum ad Socialismi pestem 
avertendam tantam Ecclesiae Christi virtutem noverint inesse, quanta nec humanis legibus 
inest, nec magistratuum cohibitionibus, nec militum armis, ipsam Ecclesiam in eam tan- 
dem conditionem libertatemque restituant, qua saluberrimam vim suam in totius humanae 
societatis commodum possit exerere. 

Vos autem, Venerabiles Fratres, qui ingruentium malorum originem et indolem per- 
spectam habetis, in id toto animi nisu ac contentione incumbite, ut catholica doctrina in 
omnium animos inseratur atque alte descendat. Satagite ut vel a teneris annis omnes as- 
suescant Deum filiali amore complecti, ejusque numen vereri; Prineipum legumque maje- 


(1) IL Cor. VIII, 9. 

stati obsequium praestare; a cupiditatibus temperare, et ordinem quem Deus sive in civili 
sive in domestica societate constituit, diligenter custodire, Insuper adlaboretis oportet ut 
Ecclesiae catholicae filii neque nomen dare, neque abominatae sectae favere ulla ratione 
audeant: quin imo, per egregia facinora et honestam in omnibus agendi rationem osten- 
dant, quam bene feliciterque humana consisteret societas, si singula membra recte factis 
et virtutibus praefulgerent. — Tandem cum Socialismi sectatores ex hominum genere po- 
tissimum quaerantur qui artes exercent vel operas locant, quique laborum forte pertaesi 
divitiarum spe ac bonorum promissione facillime alliciuntur, opportunum videtur artificum 
atque opificum societates fovere, quae sub religionis tutela constitutae omnes socios sua 
sorte contentos operumque patientes efficiant, et ad quietam ac tranquillam vitam agen- 
dam inducant. 

Nostris autem vestrisque coeptis, Venerabiles Fratres, Ille aspiret, cui omnis boni 
principium et exitum acceptum referre cogimur. Caeterum in spem praesentissimi au- 
xilii ipsa Nos horum dierum erigit ratio, quibus Domini Natalis dies anniversaria celebri- 
tate recolitur. Quam enim Christus nascens senescenti jam mundo et in malorum extrema 
peue dilapso novam intulit salutem, eam nos quoque sperare jubet; pacemque, quam tunc 
per Angelos hominibus nuntiavit, nobis etiam se daturum promisit. Neque enim abbrevia- 
ta est manus Domini ut salvare nequeat, neque aggravata est auris ejus ut non exaudiat 
(1) His igitur auspicatissimis diebus Vobis, Venerabiles Fratres, et fidelibus Ecclesiarum 
vestrarum fausta omnia ac laeta ominantes, bonorum omnium Datorem enixe precamur, 
ut rursum hominibus appareat benignitas et humanitas Salvatoris nostri Dei (2) qui nos 
ab iufensissimi hostis potestate ereptos in nobilissimam filiorum transtulit dignitatem. — 
Atque ut citius ac plenius voti compotes simus, fervidas ad Deum preces et ipsi Nobiscum 
adhibete, Venerabiles Fratres; et B. Virginis Mariae ab orgine Immaculatae, ejusque 
Sponsi Josephi ac beatorum Apostolorm Petri et Pauli, quorum suffragiis maxime confi- 
dimus, patrocinium interponite. — Interim autem divinorum munerum auspicem Apostoli- 
cam Benedictionem, intimo cordis affectu, Vobis, Venerabiles Fratres, vestroque Clero ac 
fidelibus populis universis in Domino impertimur. 

Datum Romae apud S. Petrum, die 28. Decembris 1878. 


Pontificatus Nostri Anno Primo. 


Leo PP. XIII. 


N. 691. 


Odwołanie składek na fundacyą utworzyć sie mającą na pamiątkę 
srebrnego wesela Najjaśniejszego Państwa. 
Wydział krajowy donosi pod dniem 24. Stycznia 1879. L. 3596. iz w obec obja 


wionego życzenia Najjaśniejszego Państwa, by z powodu niepomyślnego stosunku mate- 


(OP LEX; "1. 
(2) Tit. 1II, 4. 

ryalnego kraju zaniechano projektu utworzenia fundacyi z publicznych składek, zaniechał 
rozpoczętćj w tym kierunku akcyi. Co się do wiadomości udziela Przewielebnemu Ducho- 
wieństwu odnośnie do tutejszego odezwania z dnia 21. Stycznia 1879, L. 370. w kuren- 
dzie IV. umieszczonego, ztym dodatkiem że w dniu 24. kwietnia odprawić należy uroczy- 
ste nabożeństwo na podziękowanie Bogu za udzielane łaski Najjaśniejszćj parze Cesarskićj, 
a oraz o błogosławieństwo na dalszy żywot i doczekania złotego wesela przy najobfitszćj 
wszelakićj pomyślności. W poprzedzającą Niedzielę należy zapowiedzieć to nabożeństwo z 
ambony i Parafian gorącemi słowy do licznego zebrania się zachęcić. 
Z Biskupiego Konsystorza, 
w Tarnowie dnia 4, Lutego 1879. 


Wrutationes inter Venerabilem Clerum. 


N. 385. A. R. Franciscus Manda, Curatus in Łodygowice, obtinuit Exposit. canonicale. 
N, 605. R. Adalbertus Sudek, Cooperator e Borowa, translatus in eadem qualitate ad 
Jakóbkowice. 

N. 734. R. Josephus Zychowicz, Coop. in Klecza, constituitur Administrator ibidem. 

N. 816. R. Adalbertus Dudziński, Coop. Neoforensis, translatus qua Cooper. ad Rabka, 

N. 918. R. Thadaeus Chwalibóg, Cooperator in Kenty, applicatus ad Ecclesiam paro- 
chialem in Spytkowice ad Zator. 

R. Antonius Klimek, Cooperator in Spytkowice ad Zator, translatus qua Coo- 
perator ad Kenty. 


Piis ad aram suffragiis commendantur. 

N. 734. Anima A. R, Antonii Góralik, Presbyteri jubilati et Parochi in Klecza, 
qui die 4. Februarii Sacramentis moribundorum provisus, anno aetatis 80. sacerdotii 55. 
ad Dominum migravit. 

N. 817. Anima R. D. Joannis Baczyński, Cooperatoris in Lubień, qui die 30. 
Januarii 1879. Sacramentis moribundorum provisus, anno aetatis suae 34. sacerdotii 9 
vita hac functus est, societati dioecesanae precum reciprocamur pro felici morte ad- 
scriptus. 


E Consistorio Episcopali, 


JSEPEUS ALUSUS 00 


Episcopus Tarnoviensis. 

Tarnoviae 1879. Typis A. Rusinowski, Typographi ad honores Episcopalis, Impensis Consistorii. 


